
REPUBLIKA HRVATSKA
KARLOVAČKA ŽUPANIJA 
GRAD DUGA RESA 
GRADSKO VIJEĆE

URBROJ: 2133-3-01-01-01-26-
Duga Resa, 22.07.2026. godine


Z A P I S N I K
[bookmark: _Hlk165618557]12. sjednice Gradskog vijeća Grada Duge Rese,
održane u Demokratskom rasadniku Pučkog otvorenog učilišta Grada Duge Rese 
dana 22. srpnja 2026. g. s početkom u 09,00 sati 


	Sjednicom Gradskog vijeća predsjeda predsjednica Višnja Mihalić-Mikuljan koja je otvorila sjednicu i dala riječ zapisničaru da  izvrši prozivku prisutnih vijećnika Gradskog vijeća. Prozivkom je utvrđeno da su nazočni članovi Gradskog vijeća: Miroslav Furdek,  Karmen Banjavčić, Mijo Ivanić, Gordana Pahanić, Lana Legek, Dražen Palajsa, Josip Vlašić, Višnja Mihalić-Mikuljan, Marko Brodarić, Mateja Špehar Mihalić, Zdravko Movre i Dražen Benković. Izočni su Jasmin Sarvan, Ivan Petrunić i Mladen Palajsa.  

Predsjednica Gradskog vijeća konstatirala je da je sjednici nazočna potrebna većina za pravovaljan rad sjednice.
Osim vijećnika Gradskog vijeća sjednici su nazočni:
· gradonačelnik Tomislav Boljar,
· zamjenica gradonačelnika Katarina Srakočić, 
· pročelnica Upravnog odjela za proračun i financije, javne prihode, nabavu i gradsku riznicu, Silvija Mužek 
· pročelnica Stručne službe za opće i pravne poslove, imovinu i društveno-kulturne djelatnosti Martina Fudurić,
· službenica ovlaštena za privremeno obavljanje poslova pročelnice Upravnog odjela za komunalni sustav, prostorno uređenje i graditeljstvo, gospodarstvo, razvoj i EU fondove Marija Kovačević Ivanić,
· voditeljica Odsjeka za opće i pravne poslove i društveno-kulturne djelatnosti Helena Milković Klokočki

	Za zapisničara je nazočna Sanda Samovojska. 

Sa sjednice postoji tonski zapis.

Predsjednica daje prijedlog dnevnog reda na glasovanje i prihvaćen je jednoglasno s  12 glasova ZA te glasi

D n e v n i   r e d
Aktualni sat;
1. Verifikacija zapisnika 11. sjednice Gradskog vijeća,
2. Odluka o davanju nekretnine k.č.br. 2048/1 Duga Resa 2 Republici Hrvatskoj radi izgradnje nove zgrade Policijske postaje Duga Resa, donošenje,
3. Odluka o davanju suglasnosti za sklapanje Aneksa II Ugovora o kupoprodaji nekretnina radi produljenja roka za dovršetak izgradnje poslovne građevine,  donošenje,
4. Odluka o sufinanciranju izgradnje višestambene zgrade prema Programu društveno poticane stanogradnje na području Grada Duge Resa, donošenje,
5. Pravilnik o izmjenama Pravilnika o radu službenika i namještenika zaposlenih u upravim tijelima Grada Duge Rese, donošenje

	Predsjednica Gradskog vijeća pozvala je vijećnike koji žele postaviti pitanja u aktualnom satu.  Redoslijedom kako su se vijećnici javili predsjednica im je dala riječ da postave svoja pitanja.

Vijećnik Josip Vlašić postavlja pitanje vezano za održavanje zapuštenih privatnih parcela na užem i širem području grada. Smatra da Grad i gradske tvrtke trebaju više poraditi na toj problematici. Ima popriličan broj prijava podnesenih za neodržavanje parcela, a i u županiji ima dosta takvih prijava. Ističe da bi trebali poraditi na podizanju svijesti građana da su sami dužni održavati svoje parcele, a osobito parcele koje su susjedne nekim stambenim objektima. 
Vijećnik Zdravko Movre navodi da je prostor Auto kluba bio dosta zapušten i onda je izgrađen novi prostor Auto klluba kao i Stanica za tehnički pregled i sada taj dio Duge Rese izgleda solidno uređen i izgrađen.  Auto klub graniči sa zemljištem Grada na kojem je smješten Donji mlin koji je izgrađen 1845. godine i spada u zaštićeno kulturno dobro. Danas je to dosta zapušten, neugledan prostor. Grad Duga Resa je pred 20-ak godina otkupio Donji mlin od države i ne samo da je sami mlin zapušten, već je i okoliš zapušten jer Hrvatske vode ne održavaju taj dio obale. Pita da li ima neka ideja u gradu što sa tim objektom jer je on opasan i za prolaznike i za one koji namjeravaju ući mada je prostor ograđen. Da li Grad Duga Resa svojim autoritetom može utjecati na Hrvatske vode da urede taj okoliš jer je jako zapušten. Kao drugo pitanje navodi da je na konstituirajućoj sjednici vijeća Mjesnog odbora Belajska Vinica postavljeno pitanje prometa na županijskoj cesti 3184 Duga Resa – Belajske Poljice koja prolazi kroz MO Varoš i MO Belajska Vinica i nastavlja se dalje prema Belajskim Poljicima. Od kada je napravljena zona Logorište promet tom cestom je vrlo intenzivan, a posebno su ugroženi pješaci i đaci kad počne škola. Ističe da ne žele postati drugi Turanj. Ta cesta je među najopterećenijima na području Grada, a promet je ograničen na 50 odnosno 40 km/h, no većina vozača se ne drži ograničenja. Nadalje navodi da je 13.05. bila ozbiljna prometna nesreća, a na samoj cesti je bilo i smrtnih slučajeva. Smatra da bi bilo dobro kad bi određena nadležna tijela poduzela dodatne preventivne mjere, a osobito kad bi se izgradila 3. i 4. faza nogostupa. Dok je prometna policija bila u Dugoj Resi, bilo je policijskih ophodnji na toj cesti, ali sada više nema, a poznato je da sama pojava policije na cesti preventivno djeluje da vozači uspore. Također bi bilo dobro kad bi se na tom dijelu ceste stavilo fiksno kućište i radarska kontrola koja evidentira i brzinu i vozače i automobile. Smatra da bi se sinergijom svih faktora postigla sigurnost na toj prometnici da ne dođe do težih posljedica. 
Vijećnica Karmen Banjavčić navodi da je pred par godina dobiveno obećanje da će se pristupiti izmuljivanju i čišćenju rijeke Mrežnice. Ako će se čekati još godinu ili dvije, neće se imati gdje kupati. Pristup rijeci i vegetacija u vodi je takova da je to već nemoguće. Svi govore o velikoj ljubavi prema rijeci, od županije do Grada i svih ostalih ljudi. Pita da li postoji mogućnost da se pristupi uređenju same rijeke Mrežnice. 
Vijećnik Miroslav Furdek upućuje pitanje gradonačelniku te navodi da su bili svjedoci oko Dana grada da je Udruga arhitekata vezano uz izgradnju spomenika braniteljima, trebala održati prezentaciju svih projekata. Predlaže da Grad u drugoj polovici 8. mjeseca pokrene inicijativu kako bi se odgođena prezentacija hrvatskim braniteljima i svim građanima Duge Rese održala u  9. mjesecu. Također napominje da se u 10. ili 11. mjesecu kada se rade i županijski i državni proračuni, po izbranom projektu pristupi projektiranju i izvođenju, a vrijeme teče pa moli gradonačelnika da svojim autoritetom odradi određeni pritisak na Društvo arhitekata da odrade ono što nisu odradili  kako bi se krenulo prema realizaciji. 

Službenica ovlaštena za privremeno obavljanje poslova pročelnice Upravnog odjela za komunalni sustav, prostorno uređenje i graditeljstvo, gospodarstvo, razvoj i EU fondove Marija Kovačević Ivanić odgovara vezano za održavanje zapuštenih parcela da sukladno Odluci o agrotehničkim mjerama koja je donesena za Grad Dugu Resu svaki vlasnik poljoprivrednog zemljišta je dužan održavati svoju poljoprivredno zemljište. Komunalni redar postupa prema prijavama. Najprije se šalju dopisi da se ljudi obavijeste da bi trebali očistiti svoja zemljišta. Do sada je poslano 15-ak dopisa. Ukoliko se vlasnici na taj dio ogluše, ide rješenje o izvršenju i obično tada počiste. Ako ne zaprime, onda Grad pristupa čišćenju zemljišta. Za sada postoje dvije lokacije koje će Grad trebati počistiti te se čeka da se određeni broj takovih zemljišta prikupi jer je tada lakše izorganizirati malčiranje. Slaže se da bi trebalo apelirati na vlasnike da održavaju svoja zemljišta i neka objava će se napraviti da se pozivaju na to. Napominje da postoji problem neriješenih imovinsko-pravnih odnosa. To se posebno vidjelo kod obilaska zapuštenih vinograda gdje se ne može utvrditi čije je to zemljište jer ima jako puno upisanih vlasnika. Prva runda prijava je obrađena, a idući tjedan komunalni redar kreće dalje pa bi se to trebalo riješiti u idućih mjesec dana. 
Što se tiče zapuštenih zemljišta kod Donjeg mlina, provjerit će se čije su vlasništvo zemljišta. Čestica oko mlina je vlasništvo Grada Duge Rese, a čestice do te je vlasništvo Auto kluba. Još će se to detaljnije pogledati pa će se odraditi ono što je potrebno. Što se tiče županijske ceste, svjesni su problema, a jedino što se može poduzeti je apelirati prema ŽUC-u da se još nekom mjerom nešto poduzme kako se ne bi dogodilo još nešto opasnije. 
Što se tiče izmuljivanja Mrežnice, navodi da su tu nemoćni jer je proračun Hrvatskih voda jako smanjen za ovo područje i za to se nema novaca. Grad apelira, ali na žalost ne ide. 
Što se tiče spomenika, izjavljena je žalba u postupku nabave. Društvo arhitekata se na to očitovalo. Misle da je nešto pogrešno protumačeno u bodovanju te smatra da će sve biti u redu, ali pošto je izjavljena žalba to je postupak koji traje. Čeka se da se taj dio riješi kako bi se moglo krenuti dalje jer je i Ministarstvo najavilo da će financirati izgradnju spomenika. Vezano za pitanje vijećnika Dražena Palajse za kupnju drva putem Šumarije, dobiven je odgovor od Šumarije koji navodi da građani mogu dobiti normalno drva te su naveli da je u periodu od 01.01.-31.05.2026. godine samo na blagajni Šumarije Duga Resa žitelijma prodano ukupno 1843 kubika višenamjenskog ogrjevnog drveta, ali da su im količine takve da u određenim situacijama može dođi do toga da netko ne može dobiti drva te mole za strpljenje. Vijećnik Dražen Palajsa navodi da netko ne govori istinu te iz vlastitih primjera navodi da je to neistina jer je od njegovih 5 poziva i 2 dolaska u Šumariju odbijen i izričito mu je rečeno da ne primaju. Osim toga postoji i veliki broj građana koji su na isti način ispraćeni iz Šumarije.
	Gradonačelnik Tomislav Boljar navodi da se slaže da se pošalje apel vlasnicima, ali misli da će to dovesti samo do kazni i da će sve to pasti na trošak Grada, a da će put do naplate biti izrazito trnovit. To je jedini način da se ljudi potaknu, 10-20% ljudi će sami počistiti, a ostalo će ići na trošak Grada ili će se naplatiti kazne. Zbog racionalizacije troškova će se sačekati da se sakupi veći broj i onda će se sa malčerom sve počistiti. Što se tiče Donjeg mlina, on je završio svoju priču. Taman kad se krenulo s projektom da Grad bude energetski neovisan jer je kompletna javna rasvjeta bila iz mini elektrane, Ministarstvo je ukinulo subvenciju za mini elektrane na bazi vode i trenutno je to projekt koji bi Grad otplaćivao idućih 20 godina što je neprihvatljivo zbog sadašnjeg investicijskog zamaha. Trenutno Grad neće ići u realizaciju projekta na Donjem mlinu nego će se donijeti odluku na vijeću da li će se ići u prodaju te nekretnine. Ako se previše očisti onda se ljudi dolaze kupati i ulaze u mlin, a ako se ne očisti onda je derutno. Vjerojatno će jedna od tema slijedećih vijeća biti prodaja nekretnine uz određeni vremenski uvjet, a procjena je već napravljena. 
Vijećnica Karmen Banjavčić kao predsjednica tog mjesnog odbora navodi da Čistoća redovito kosi gradsko zemljište. Gradonačelnik Boljar navodi da
je sami dio obale u nadležnosti Hrvatskih voda. 
Što se tiče prometa na županijskoj cesti, novi nogostup se projektira, tamo je industrijska zona, a problem je i navigacija.  Kontaktirati će se sa policijom da tamo malo češće postave vozila, sa ŽUC-om da postave kamere, a u ingerenciji Grada je projektiranje nogostupa. Što se tiče rijeke Mrežnice, problem je što Hrvatske vode trenutno nemaju novaca za izmuljivanje. Nije aktualan samo Vodeni grad kao strateški projekt i kupalište u centru Grada, nego se aktualizira i gornji tok rijeke Mrežnice jer nikada još nije bilo da je temperatura vode 26-27 stupnjeva u 6. mjesecu i trava buja, tako da se dio od Belavića do centra Duge Rese pretvara u močvaru i ne može se proći čamcem. Što se tiče spomenika, bila je žalba i nada se da će to brzo biti riješeno i da će najesen biti predviđena izložba i vrlo brzo i sredstva za izradu spomenika.  



1./ Verifikacija zapisnika 11. sjednice Gradskog vijeća,  

Predsjednica Gradskog vijeća otvorila je raspravu o zapisniku sa sjednice kojem je ona predlagatelj. Dostavljen je u radnim materijalima uz poziv za sjednicu.
Vijećnici se nisu javili za raspravu. Predsjednica Vijeća dala je prijedlog zaključka na glasovanje. Prihvaćen je jednoglasno s 12 glasova ZA. 
	Gradsko vijeće verificiralo je zapisnik 11. sjednice Gradskog vijeća u dostavljenom tekstu. 


2./ Odluka o davanju nekretnine k.č.br. 2048/1 Duga Resa 2 Republici Hrvatskoj radi izgradnje nove zgrade Policijske postaje Duga Resa, donošenje,

[bookmark: _Hlk165619187][bookmark: _Hlk119505615]Prijedlog Odluke dostavljen je vijećnicima u radnim materijalima uz poziv za sjednicu. Predlagatelj je gradonačelnik. Izvjestitelj za predlagatelja je pročelnica Martina Fudurić koja navodi da je Grad Duga Resa pred više od 10 godina iskazao namjeru darivanja Republici Hrvatskoj građevinskog zemljišta za izgradnju nove policijske postaje pa je došlo vrijeme da se po tom predmetu poduzmu konkretne radnje. Policijska postaja trenutno djeluje u poslovnom prostoru koji koristi temeljem ugovora o zakupu. Taj prostor je star i dotrajao i ne zadovoljava više uvjete potrebne suvremenom radu policijske postaje. Policijska postaja Duga Resa pokriva svojim radom područje grada Duga Rese, ali i četiri susjedne općine i time ima važan značaj ne samo za sigurnost građana, nego za održavanje javnog reda i mira na širem području. Tako da ovaj projekt nije samo od interesa za Republiku Hrvatsku, nego i za širu lokalnu zajednicu. Grad ima namjeru Republici Hrvatskoj darovati katastarsku česticu oznake 2048/1, ukupne površine 5120 kvadrata, napravljena je procjena te je vrijednost  zemljišta  oko 87.400,00 eura. Odlukom je predviđeno da se darovanje provede pod uvjetom da se nekretnina odnosno policijska postaja izgradi u roku od 5 godina. Također je Odlukom predviđeno da nakon što RH formira građevinsku česticu potrebnu za izgradnju policijske postaje, vrati Gradu Dugoj Resi preostali dio zemljišta u vlasništvo bez naknade radi formiranja pristupne ceste koja će između ostalog biti u funkciji i nove policijske postaje. 


Nije bilo zainteresiranih za raspravu te predsjednica Vijeća istu zatvara i daje prijedlog Odluke na glasovanje. Isti je prihvaćen jednoglasno s 12 glasova ZA i glasi
Gradsko vijeće donijelo je Odluku o davanju nekretnine k.č.br. 2048/1 Duga Resa 2 Republici Hrvatskoj radi izgradnje nove zgrade Policijske postaje Duga Resa, u predloženom tekstu.

3./ Odluka  o davanju suglasnosti za sklapanje Aneksa II Ugovora o kupoprodaji nekretnina radi produljenja roka za dovršetak izgradnje poslovne građevine,  donošenje,

Prijedlog Odluke dostavljen je vijećnicima u radnim materijalima uz poziv za sjednicu. Predlagatelj je gradonačelnik. Izvjestitelj za predlagatelja je pročelnica Martina Fudurić koja navodi da je Grad Duga Resa prvo zaključio kupoprodajni ugovor sa društvom CapriCo Development 20. svibnja 2024. godine, potom je Gradsko vijeće odlukom dalo suglasnost da se preostala prava i obveze iz ovog ugovora o kupoprodaji sa društva CapriCo Development prenesu na Eurospin Hrvatska d.o.o., a potom je zaključen Aneks ugovora o kuporodaji. Aneksom je Eurospin preuzeo sva prava i obveze koja su preostala iz ovog ugovora o kupoprodaji uključujući obvezu izgradnje poslovne građevine na novoformiranoj građevnoj čestici oznake k.č.br. 2587 k.o. Duga Resa 2, najkasnije do 31. srpnja 2026. godine. Dana 08. lipnja ove godine Eurospin se obratio Gradu sa zahtjevom za produženje roka za izgradnju poslovne građevine. U zahtjevu je naveo objektivne okolnosti koje on nije mogao predvidjeti niti na njih utjecati, a odnose se na izmjenu tehničkih zahtjeva hrvatskih željeznica u pogledu izvedbe potpornog zida oko željezničke pruge, a samim time ishođenih dodatnih posebnih suglasnosti, a također i angažiranje specijaliziranog izvođača radova za potporni zid kako bi se udovoljilo zahtjevima hrvatskih željeznica. Temeljem članka 9. stavka 1. Ugovora o kupoprodaji produljenje roka je moguće iz posebno opravdanih razloga i uz sklapanje dodatnog aneksa ugovora.  Trenutnim stanjem na terenu možemo uvidjeti da je ova građanina gotovo u cijelosti izgrađena i da su zapravo preostali samo završni radovi kako bi objekt bio potpun i stavljen u funkciju. Stoga smatramo da su zahtjevi Eurospina posebno opravdani  i da su ispunili uvjete za produljenje roka do 31. listopada 2026. godine.

Nije bilo zainteresiranih za raspravu te predsjednica Vijeća istu zatvara i daje prijedlog Odluke na glasovanje. Isti je prihvaćen jednoglasno s 12 glasova ZA i glasi
Gradsko vijeće donijelo je Odluku o davanju suglasnosti za sklapanje Aneksa II Ugovora o kupoprodaji nekretnina radi produljenja roka za dovršetak izgradnje poslovne građevine, u predloženom tekstu.

4./ Odluka o sufinanciranju izgradnje višestambene zgrade prema Programu društveno poticane stanogradnje na području Grada Duga Resa, donošenje,

Prijedlog Odluke dostavljen je vijećnicima u radnim materijalima uz poziv za sjednicu. Predlagatelj je gradonačelnik. Izvjestitelj za predlagatelja je pročelnica Martina Fudurić koja navodi da je  APN već proveo do sada 2 postupka javne nabave za izgradnju višestambene zgrade POS-a u Dugoj Resi. Prvu nabavu proveo je u ožujku sa procijenjenom vrijednošću oko 1.593.000,00 eura bez PDV-a. U ovom postupku nije pristigla niti jedna ponuda. Kako je Grad u međuvremenu donio odluku kojom se odriče naknade za građevinsko zemljište, kao i troškova uređenja zemljišta komunalnom infrastrukturom i priključcima, a sve u svrhu kako bi APN mogao povećati procijenenu vrijednost nabave i ponovno pokrenuti postupak, APN je to i učinio, ali ovaj put sa procijenjenom vrijednošću nabave od nešto više od 2.360.000,00 eura. Ovaj puta u postupku je pristiglo 6 ponuda i otvaranje je izvršeno 8. lipnja ove godine. Uvidom u ponude utvrđeno je da su svih 6 izražene u skladu sa dokumentacijom o nabavi, no međutim sve su premašile procijenjenu vrijednost nabave. Ekonomski najpovoljnija ponuda bila je ponuditelja Euro kamen i ona je premašila procijenjenu vrijednost nabave za 290.753,00 eura. Nakon toga APN se obratio Gradu Dugoj Resi da se razmotri mogućnost sufinanciranja izgradnje višestambene građevine iz programa POS-a temeljem članka 5. stavka 6. Zakona o društveno poticanoj stanogradnji gdje jedinice lokalne samouprave mogu sudjelovati i u snošenju troškova izgradnje građevina iz programa POS-a. Kako je rok valjanosti ponuda do šestog rujna ove godine Grad bi trebao Odluku o sufinanciranju izgradnje zgrade donijeti do tada i ako se ta odluka donese, radovi na izgradnji zgrade trebali bi započeti u listopadu sa rokom građenja od godine dana. S obzirom da se Grad trenutno nalazi u velikom investicijskom ciklusu nismo u mogućnosti osigurati ova sredstva do završetka izgradnje građevine pa bi Grad, naravno, kako mu je to u interesu, da se ovaj projekt realizira jer će se time stambeno zbrinuti 25 naših obitelji, Grad bi poslao zahtjev prema APN da se ovaj trošak razlike od 290.753,00 eura sufinancira u tri obroka tijekom tri proračunske godine sa rokovima dospjeća 30. rujna 2027.,30. rujna 2028. i 30. rujna 2029. godine. Kako je u međuvremenu održan i sastanak sa APN-om odobrenje ovakvog zahtjeva ne bi trebao biti problem pa s obzirom na sve navedeno predlaže se gradskom vijeću usvajanje ove odluke i davanje ovlaštenja gradonačelniku za podnošenje zahtjeva za sufinanciranje u ova 3 obroka tijekom 3 godine i onda sklapanje ugovora o međusobnim odnosima sa APN-om.

Nije bilo zainteresiranih za raspravu te predsjednica Vijeća istu zatvara i daje prijedlog odluke na glasovanje. Isti je prihvaćen jednoglasno s 12 glasova ZA i glasi
Gradsko vijeće donijelo je Odluka o sufinanciranju izgradnje višestambene zgrade prema Programu društveno poticane stanogradnje na području Grada Duga Resa, u predloženom tekstu.


5./ Pravilnik o izmjenama Pravilnika o radu službenika i namještenika zaposlenih u upravim tijelima Grada Duge Rese, donošenje

Prijedlog izmjena Pravilnika dostavljen je vijećnicima u radnim materijalima uz poziv za sjednicu. Predlagatelj je gradonačelnik. Izvjestitelj za predlagatelja je voditeljica Odsjeka za opće i pravne poslove i društveno-kulturne djelatnosti Helena Milković Klokočki koja navodi da se navedena izmjena Pravilna predlaže zbog činjenice da određeni službenici koji imaju udaljenije mjesto stanovanja od mjesta rada a neophodna im je upotreba osobnog automobila kako bi u primjerenom vremenu na vrijeme došli na posao i vratili se u mjesto stanovanja, ne ostvaruju naknadu troškova prijevoza koja u cijelosti pokriva stvarni trošak prijevoza, budući stvarni trošak prijevoza premašuje iznos maksimalnog neoporezivog iznosa sukladno važećim poreznim propisima. Ovom izmjenom predlaže se brisanje teksta iz članka 45. stavak 3. kako slijedi „do najviše maksimalnog neoporezivog iznosa sukladno važećim poreznim propisima“. Poslodavac će nadalje kao i do sada voditi računa o racionalnom trošenju naknade za trošak prijevoza.

Predsjednica Vijeća poziva predsjednicu Odbora za Statut i Poslovnik Lanu Legek da iznese zaključak Odbora koja ističe kako je Odbor utvrdio prijedlog Pravilnika o izmjenama Pravilnika o radu službenika i namještenika zaposlenih u upravnim tijelima Grada Duge Rese te isto upućuje Gradskom vijeću na raspravu i donošenje.

Nije bilo zainteresiranih za raspravu te predsjednica Vijeća istu zatvara i daje prijedlog izmjena Pravilnika na glasanje. Isti je prihvaćen jednoglasno s 12 glasova ZA i glasi

Gradsko vijeće donijelo je Pravilnik o izmjenama Pravilnika o radu službenika i namještenika zaposlenih u upravnim tijelima Grada Duge Rese, u predloženom tekstu.


[bookmark: _Hlk206054672]Predsjednica Vijeća zaključuje 12. sjednicu.
Dovršeno u 09,46 sati.


ZAPISNIČAR 					             PREDSJEDNICA GRADSKOG VIJEĆA
Sanda Samovojska			                                Višnja Mihalić-Mikuljan, dr. med.			

